**EGYSÉGES SZERKEZETBEN**

**A büntetés-végrehajtás országos parancsnokának
21/2015. (II.27) OP**

***s z a k u t a s í t á s a***

***a büntetés-végrehajtási szervezet kormánytisztviselőinek fogászati ellátással, valamint
szemüvegkészítéssel kapcsolatos költségeinek megtérítéséről, illetve támogatásban
részesítéséről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a 2011. évi CXCIX. törvény 75. § (5) bekezdésére - a fogászati ellátás és szemüvegkészítés költségeinek megtérítéséről az alábbi szakutasítást adom ki

**I. Általános rendelkezések**

1.  A büntetés-végrehajtási szervek (továbbiakban: bv. szervek) kormánytisztviselő állományú tagjai e szakutasítás alapján

*a)*fogászati ellátással,

*b)*  a képernyős szemüveg készítésével, és

*c)*a képernyős szemüveggel történő ellátásba nem tartozó, látásjavító szemüveg, kontaktlencse (a továbbiakban: látásjavító szemüveg vagy kontaktlencse) készítésével kapcsolatos költségtérítésre jogosultak.

 **II. Fogászati ellátás**

2.  A kormánytisztviselő akkor jogosult fogászati költségei megtérítésére, ha a fogászati ellátás igénybevételét megelőző egy éven belül fogászati szűrővizsgálaton vett részt és erről igazolást kapott.

3.  A fogászati ellátást elsődlegesen a bv. szerveknél működő fogászati szolgáltatást nyújtó egészségügyi szolgáltatónál kell igénybe venni. Fogászati szolgáltatást nyújtó egészségügyi szolgáltatónak minősül az egészségügyi szolgáltatók és működési engedélyük nyilvántartásáról, valamint az egészségügyi szakmai jegyzékről szóló 2/2004. (XI. 17.) EüM rendeletben meghatározott fogászati és fogtechnikai ellátást biztosító szolgáltató is.

4.  Fogászati költségtérítésként a fogászati szolgáltatást nyújtó egészségügyi szolgáltató által megállapított költség 75%-a, de évente összesen legfeljebb a központi költségvetésről szóló törvény szerinti illetményalap (a továbbiakban: illetményalap) 150%-ának megfelelő összeg téríthető meg.

5.  A kormánytisztviselő fogászati költségeinek megtérítése iránti kérelmét az állományilletékes parancsnoknál terjesztheti elő.

6.  A kérelemhez mellékelni kell:

*a)*a fogászati szűrővizsgálaton való részvételről kiállított igazolást (1. melléklet),

*b)*a fogászati ellátást végző orvos igazolását az elvégzett beavatkozásokról (2. melléklet),

*c)*a költségviselő bv. szerv nevére és címére kiállított, a kormány tisztviselő nevével ellátott, a beavatkozások szerint részletezett eredeti számlát,

*d)*  kérelem szemüveg/fogászati kezelés árának megtérítése iránt elnevezésű nyomtatványt (3. melléklet),

*e)*a tárgyévben, illetőleg év közbeni felszerelő kormánytisztviselő esetén a kinevezési okirat egy másolati példányát.

 **III. Látásjavító szemüveg vagy kontaktlencse**

7.  Látásjavító szemüveg vagy kontaktlencse költségtérítése iránti kérelem benyújtására csak az a kormánytisztviselő jogosult, aki szemüveget a tényleges munkavégzés során is használ. A kérelem felterjesztését megelőzően a kormánytisztviselő köteles a szemüveg használatának indokoltságát tartalmazó szakorvosi lelettel/véleménnyel, vagy szemüveg felírására jogosult optometrista lelettel felkeresni a bv. szerv alapellátó orvosát, aki a lelet alapján igazolást (4. melléklet) állít ki a szemüveg vagy kontaktlencse használatának szükségességéről.

8.  A látásjavító szemüveg vagy kontaktlencse esetében évente összesen legfeljebb az illetményalap 30%-ának megfelelő összeg téríthető meg.

9.  A kormánytisztviselő látásjavító szemüvegének vagy kontaktlencse költségeinek megtérítése iránti kérelmét az állományilletékes parancsnoknál terjesztheti elő.

10. A kérelemhez csatolni kell:

*a)*kérelem szemüveg/fogászati kezelés árának megtérítése iránt elnevezésű mellékletet (3. melléklet),

*b)*  az alapellátó orvos igazolását a látásjavító eszköz használat indokoltságáról (4. melléklet),

*c)*a kormánytisztviselő nevével ellátott és részére szóló szakorvosi/optometrista lelet/vélemény,

*d)*  a költségviselő bv. szerv nevére és címére kiállított, a kormánytisztviselő nevével ellátott, a beavatkozás szerint részletezett eredeti számlát,

*e)*a tárgyévben, illetőleg év közbeni felszerelő kormánytisztviselő esetén a kinevezési okirat egy másolati példányát.

 **IV. Képernyős szemüveg**

11. Ha az alapellátó orvos által végzett látásvizsgálat eredményeként a kormánytisztviselő részére képernyős szemüveget kell biztosítani, az alapellátó orvos a 2. számú melléklet szerinti beutalóval szemészeti szakvizsgálatra utalja be a kormány tisztviselőt.

12. Képernyős szemüvegre a bv. szervek azon kormánytisztviselői jogosultak, akik olyan munkakört töltenek be, amely a napi munkaidőből legalább négy órában képernyős munkahelyen képernyős eszköz használatát igényli, ideértve a képernyő figyelésével végzett munkát is.

13. Képernyős szemüveghez kapcsolódó költségtérítés kizárólag annak a kormánytisztviselőnek fizethető, akinek a munkaköri leírásában kifejezetten szerepel, hogy ilyen jellegű (az előző bekezdésben meghatározott) munkakört tölt be.

14. A szemészeti szakvizsgálat eredményeként meghatározott képernyős szemüveget a kormánytisztviselő készítteti el.

15. A szemüvegkészítés költségeinek megtérítésére irányuló kérelemhez csatolni kell:

*a)*a költségviselő bv. szerv nevére és címére kiállított, a kormánytisztviselő nevével ellátott - a szemüveglencse, a felületkezelés, becsiszolás, az optikai szolgáltatások, valamint a keret árát külön-külön feltüntető - részletes eredeti számlát,

b)  kérelem szemüveg/fogászati kezelés árának megtérítése iránt elnevezésű mellékletet (3. melléklet),

*c)*  az alapellátó orvos által a látásjavító szemüveg viselésének indokoltságáról szóló igazolást, amennyiben a képernyős szemüveg és a látásjavító szemüveg együttesen került elkészítésre (4. melléklet),

*d)*  az alapellátó orvos által kiállított beutalót a képernyő előtti munkavégzéshez kapcsolódó szemészeti szakvizsgálatra (5. melléklet)

*e)*  a tárgyévben, illetőleg év közbeni felszerelő kormánytisztviselő esetén a kinevezési okirat egy másolati példányát

*f)*  a munkaköri leírás másolatát.

16. A kormánytisztviselő a képernyős szemüveg költségeinek megtérítése iránti kérelmet az állományilletékes parancsnoknál terjesztheti elő.

17. A képernyős szemüveg esetében a szemüveg lencse, a becsiszolás, a felületkezelés és az optikai szolgáltatások teljes ára, valamint a keret árából az illetményalap 10%-ának megfelelő összeg, de legfeljebb mindösszesen az illetményalap 150%-ának megfelelő összeg téríthető meg.

18. Ha a kormánytisztviselő egyidejűleg készíttet látásjavító szemüveget és képernyős szemüveget is, és azt egy szemüveg lencsébe csiszoltan készítteti el, feltéve, hogy az alapellátó orvos mind a kettő szemüveg viselésének indokoltságát igazolja, akkor az elkészített szemüveg költségtérítésekor a képernyős szemüvegre vonatkozó rendelkezéseket kell alkalmazni.

 **V. Közös rendelkezések**

19. Kirendelés útján foglalkoztatott kormánytisztviselő esetében a fogászati költségek, a képernyő előtti szemüveg, valamint a látásjavító szemüvegkészítés vagy kontaktlencse vásárlás költségeinek megtérítése a foglalkoztató bv. szerv költségvetésének terhére történik.

20. A kormánytisztviselő a próbaidő tartama alatt nem jogosult a költségtérítésre.

21. Az állományilletékes parancsnok a kérelem alapján, a szükséges dokumentumok benyújtását követő 30 napon belül intézkedik a kifizetésről.

22. Fogászati, valamint látásjavító szemüveg vagy kontaktlencse költségtérítés évente, képernyős szemüveg költségtérítés kétévente fizethető.

23. Az a kormánytisztviselő, akinek év közben szűnik meg a jogviszonya, illetőleg év közben más fegyveres vagy közigazgatási szervhez kerül áthelyezésre, kötelezett a részére kifizetett költségtérítés időarányos visszatérítésére, amennyiben a kifizetés éve óta az egy, illetve a két év nem telt el.

*Módosította: 44/2015 OP szakutasítás, 2015.06.23.*

24. Minden megkezdett hónap teljes hónapnak számít. A jogosulatlanul igénybe vett költségtérítést a végelszámoláskor kell visszafizetni.

25. Bv. szervezeten belüli áthelyezés esetén a leszerelést végrehajtó bv. intézet/intézmény gazdasági szakterülete köteles írásban tájékoztatni az átvevő bv. intézet/intézmény gazdasági szakterületét arról, hogy az áthelyezett mikor és milyen költségtérítésben részesült, illetőleg, hogy a juttatás a leszerelés során visszavonásra került-e.

26. Az a kormánytisztviselő, akinek jogviszonya év közben keletkezik, a költségtérítésre időarányosan jogosult a jogviszony keletkezésének kezdőhónapjától. Próbaidő kikötése esetén a próbaidő lejártát követően terjeszthető elő költségtérítés, ebben az esetben a kormánytisztviselő visszamenőlegesen, a jogviszony keletkezésének kezdőhónapjától jogosult a költségtérítésre.

27. A határozott idejű szerződéssel foglalkoztatott kormánytisztviselők részére a költségtérítés a - 26. pontban foglaltak figyelembe vételével - teljes költségvetési évre fizethető azzal, hogy amennyiben a kormánytisztviselő jogviszonya év közben szűnik meg, illetőleg év közben más költségvetési szervhez kerül áthelyezésre, kötelezett az adott költségvetési évben részére kifizetett költségtérítés időarányos visszatérítésére. Minden megkezdett hónap teljes hónapnak számít. A jogosulatlanul igénybe vett költségtérítést a végelszámoláskor kell visszafizetni.

 **VI. Záró rendelkezés**

28. Jelen szakutasítás a közzétételét követő napon lép hatályba és a folyamatban lévő ügyekben is alkalmazni kell.

**Csóti András bv.vezérőrnagy**országos parancsnok

Mellékletek:

1. számú melléklet:  [Fogászati szűrővizsgálaton való részvételről kiállított igazolás](http://bv.gov.hu/download/5/b1/21000/2015_21szu-m01.doc)

2. számú melléklet: [Fogászati szűrővizsgálaton való részvételről kiállított igazolás](http://bv.gov.hu/download/6/b1/21000/2015_21szu-m02.doc)

3. számú melléklet: [Kérelem szemüveg/fogászati kezelés árának megtérítése iránt](http://bv.gov.hu/download/7/b1/21000/2015_21szu-m03.doc)

4. számú melléklet: [Igazolás szemüveg vagy kontaktlencse használatának szükségességéről](http://bv.gov.hu/download/8/b1/21000/2015_21szu-m04.doc)

5. számú melléklet: [Beutaló a képernyő előtti munkavégzéshez kapcsolódó szemészeti szakvizsgálatra](http://bv.gov.hu/download/9/b1/21000/2015_21szu-m05.doc)